### Beslutninger

Tilbagesendes Magistratsafdelingen for Teknik og Miljø med bemærkning, at byrådet i sit møde den 22. marts 2023 har vedtaget Magistratens foranstående indstilling af 13. marts 2023.

###

Offentlig fremlæggelse af forslag til Lokalplan nr. 1115, Boligområde ved [adresse] i Mårslet og Tillæg nr. 130 til Kommuneplan 2017.

### Resume

Lokalplanområdet ligger i den nordlige del af Mårslet og omfatter ca. 13,4 ha. En del er kommunalt ejet og ligger i byzone, en anden del er privatejet og beliggende i landzone. Med lokalplanen overføres dette areal til byzone.

Lokalplanen skal give mulighed for, at området kan anvendes til boligformål i form af åben-lav, tæt lav samt enkelte etageboliger.

Lokalplanen har fokus på at sikre, at ny bebyggelse placeres og disponeres, så den tilpasses landskabet og omgivelserne.

Lokalplanen sikrer desuden, at der etableres gode grønne fælles opholdsarealer i lokalplanområdet.

Der er forud for planprocessens opstart afholdt et borgermøde, og undervejs dialogmøder med en lokal arbejdsgruppe. Der er på den baggrund foretaget ændringer af bl.a. vejadgang.

### Beslutningspunkter

Det indstilles, at:

1) forslag til Lokalplan nr. 1115 godkendes til offentlig fremlæggelse.

2) forslag til Tillæg nr. 130 til Kommuneplan 2017 godkendes til offentlig fremlæggelse.

3) forslag til Miljørapport godkendes til offentlig fremlæggelse.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: Magistraten

Dato: 13-03-2023

Steve Jensen: 5

Fremsendes til [adresse] med bemærkning, at Magistraten i mødet den 13. marts 2023 anbefaler, at byrådet tiltræder Borgmesterens Afdelings og Magistratsafdelingen for Teknik og Miljøs indstilling af 22. februar 2023.

I forbindelse med den videre proces ønskes andelen af almene boliger drøftet.

Jon Thomsen tog forbehold.